钦定古今图书集成/明伦汇编/宫闱典/第073卷 > 《请册皇太子表》于邵
## 钦定古今图书集成/明伦汇编/宫闱典/第073卷 > 《请册皇太子表》于邵

臣闻立天下之本，故受之以“震”，明两承统，庆元有光，
期万国以贞而一人有庆也。伏惟皇帝陛下受天明
命，尊祖严配，圣谟广运，礼秩咸若，六亲承式而理，六
合不论而定。伏以储宫未立，人望犹勤，奉天顺人，事
不可旷。夙闻宣王天资孝敬，训禀《诗》《礼》，可以奉宗祧
之重，可以当匕鬯之主。朝三命宰，则以安亲；前师后
“傅，则以齿胄。”伏乞以时册命，报庆天人。然后启《承华》
以论道，起《博望》而养德。天下幸甚，天下幸甚！臣等忝
迹枢宥，倍万恒情，谨奉表陈请以闻。

又

臣等言：“今月十六日，敢以古仪，请建皇储。”伏奉恩命，
未垂允答，受命兢悚，恍然失图，臣等惶恐顿首。臣闻
帝王之理，必先体统，而后正百度以临四方，修人纪
以符天道，则居震守器，重《离》继明，是先代行于天下
也。况尊宗庙而奉君亲乎？此而不先，孰可先者？陛下尚执谦德，方勤庶政，略至公之务，慎翼子之私，是何
“小嫌，而废前训？”今臣等不敢以历代为据，且以国朝
以来言之，有若高祖义宁二年五月即位，六月立建
成为皇太子，太宗武德九年八月即位，十月立中山
王为皇太子；高宗贞观二十三年六月即位，七月立
陈王为皇太子，则祖宗垂范，如示诸掌。今抑而不立，
岂塞天下之望？伏闻宣王以子则嫡，“以家则孝。”天姿
玉裕，雅性冲深，足以奉粢盛之重，视朝夕之膳。然则
“行一物而三善皆得”者，建储之谓也。臣等不胜大愿，
恳请之至。